रोहतक. बहादुरगढ़ थाने में पुलिस पूछताछ के बाद चोटिल युवक की पीजीआई में इलाज के दौरान सोमवार रात मौत होने पर मंगलवार को परिजनों ने पीजीआई में हंगामा किया। उन्होंने बहादुरगढ़ सदर थाना पुलिस पर युवक की पिटाई करने के आरोप लगाए। परिजनों ने आरोप लगाया कि युवक के शरीर पर जूतों और मिट्टी के निशान थे।
उन्होंने आरोप लगाया कि पुलिस की ज्यादती से ही उसके दिमाग की नस फटी। दोषी पुलिस कर्मचारियों के खिलाफ कार्रवाई नहीं होने तक परिजनों ने शव लेने से इनकार कर दिया है। मामले की जांच के लिए बहादुरगढ़ तहसीलदार मातूराम को मजिस्ट्रेट नियुक्त किया गया। अब बुधवार को शव का पोस्टमार्टम होगा। बसंतपुर निवासी 30 वर्षीय ड्राइवर गौरव पर उसके बंगाल निवासी ससुराल वालों ने पत्नी को बेचने का आराेप लगाया था, जिस वजह से पुलिस ने उसे दूसरी बार 27 दिसंबर को फिर पूछताछ के लिए बुलाया था।
गौरव की पत्नी का लगभग तीन वर्ष से कोई अता-पता नहीं है। गौरव के जाने के बाद अब उसकी तीन वर्षीय बेटी को एकमात्र बुआ का ही सहारा बचा है। युवक के परिजनों ने अब बच्ची की परवरिश के लिए उचित मुआवजे की भी मांग की है।
बसंतपुर निवासी राजीव ने बताया कि उसके मामा एमआरएफ कंपनी में ड्राइवर गौरव की शादी बंगाल निवासी और फिलहाल बहादुरगढ़ के डाबोदा में अपनी बहन के यहां रह रही सरस्वती के साथ चार वर्ष पहले हुई थी। दोनों की एक बच्ची हुई। जब बच्ची छह माह की थी, तभी रहस्यमय परिस्थितियों में वह लापता हो गई। उन्होंने पुलिस में भी शिकायत की, ढूंढा भी, लेकिन नहीं मिली। एकदम से 15 दिन पहले उसके ससुराल वालों ने उसके ऊपर अपनी ही पत्नी को बेचने का आरोप लगा दिया। इस पर एक बार रोहतक पुलिस और एक बार बहादुरगढ़ सदर थाना पुलिस ने उससे पूछताछ की।
ग्रामीण रघुबीर ने बताया कि 27 दिसंबर की सुबह बहादुरगढ़ पुलिस ने थाने में फिर बुलाया। पंचायत को तो पुलिस ने बाहर बैठा दिया, जबकि गौरव को अंदर अकेला रखा गया। यहां उसकी ससुराल वाले भी थे। जब वह बाहर आया तो उसके शरीर पर मिट्टी लगी थी। उसकी छाती, पेट, कमर पर जूतों के निशान थे। आरोप है कि उसे लातों से पीटा गया था। वह बार-बार सिर में दर्द होने और बचाने की बात कह रहा था। इसके चलते उसे एक निजी अस्पताल ले जाया गया। वहां से उसे पीजीआई रेफर कर दिया गया। यहां सोमवार रात उसने दम तोड़ दिया। पोस्टमार्टम हाउस पर धर्मबीर, रणबीर, रितेश, राजीव, रघबीर, रोहित, देवेंद्र, विजेंद्र, विक्की और सन्नी समेत अनेक लोगों ने रोष जताया।
मां-बाप के जाने के बाद बुआ के भरोसे मासूम बच्ची
गौरव की मौत के बाद अब उसकी तीन वर्षीय बेटी अपनी बुआ जगवंती के भरोसे है। गौरव अपने माता-पिता का इकलौता बेटा था। वह अपनी बहन के यहीं पर रहता था। पत्नी की गुमशुदगी के बाद वही अपनी बच्ची को पाल रहा था। उसकी मौत के बाद अब सवाल खड़ा हो गया है कि आखिर बच्ची की परवरिश कैसे होगी। अब बच्ची अपनी बुआ के हवाले ही है।
दिन भर चले समझौते के प्रयास
गौरव की मौत के बाद पुलिस दिनभर उसके परिजनों पर समझौते को लेकर दबाव बनाने का प्रयास करती नजर आई। बहादुरगढ़ सदर थाना पुलिस के अलावा डीएसपी सुरेश कुमार और तहसीलदार मातूराम बतौर मजिस्ट्रेट रोहतक पीजीआई पहुंचे। यहां घंटों बातचीत के बावजूद समझौता नहीं हुआ। बाद में पीड़ित परिवार ने तहसीलदार के समक्ष बयान दिया। इसमें पुलिस पर गौरव के साथ मारपीट करने व उसकी मौत का जिम्मेदार ठहराने का आरोप लगाया।
बहादुरगढ़ सदर थाना प्रभारी विजेंद्र सिंह ने बताया कि गौरव की पत्नी के परिजनों ने उस पर आरोप लगाया था कि उसने अपनी पत्नी को कहीं बेच दिया है। इसके चलते दोनों पक्षों को बातचीत के लिए बुलाया गया था। थाने में दोनों पक्षों की बात कराई थी। बाद में गौरव थाने के बाहर क्यू शेल्टर पर बैठा था। यहां उसकी तबीयत बिगड़ गई। उसकी एक निजी अस्पताल में ईसीजी भी कराई गई। उस समय तक किसी ने झगड़े या मारपीट की शिकायत नहीं दी थी। बाद में उसे गंभीर हालत के चलते रेफर कर दिया गया। परिजन उसे पीजीआई ले गए। यहां 27 से 28 दिसंबर की रात तक भर्ती रहा। सोमवार देर रात उसने दम तोड़ दिया।
झज्जर पुलिस अधीक्षक सुमित कुमार ने बताया मामले की मजिस्ट्रेट से जांच कराई जाएगी। इस बारे में निर्देश जारी हो गए हैं। तहसीलदार मातूराम को यह जिम्मेदारी दी गई है। शव की पोस्टमार्टम व केस की जांच रिपोर्ट के बाद ही कुछ कहा जा सकता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva